Mener Carlsen ikke er den beste sjakkspilleren
Robert von Weizsäcker, stormester i postsjakk, tidligere president i det tyske sjakkforbundet og nåværende ærespresident samme sted, er ikke spesielt imponert over Carlsens seier mot Vishy Anand. - Carlsen spiller og spiller og overlister motstandere som er over 20 år eldre enn ham i den fjerde eller femte timen. Stillingen er i utgangspunktet remis, men han spiller videre og sliter ut Anand. Carlsen vant fordi han er en bedre idrettsutøver, ikke en bedre sjakkspiller, sier von Weizäcker ifølge Spiegel. Tyskeren mener Carlsens stil minner om en datamaskin og er både blodfattig og uten sjel. Han er lite imponert til tross for at Carlsen vant tre partier, ikke tapte et eneste ett og bare trengte 10 av 12 partier for å nå 6,5 poeng. - Han overlistet aldri motstanderen, men spilte uten feil, ventet og slo til da motstanderen feilet, sier von Weizäcker, som slår fast at det er Vladimir Kramnik og ikke Carlsen som er verdens beste sjakkspiller.Den norske stormesteren Jonathan Tisdall deler ikke kritikken. - Jeg skjønner hva von Weizäcker mener, men Magnus klarer å skape sjanser i stillinger ingen andre ser muligheter i. Det handler om ferdighet. Det er riktig at nesten alle partiene ble avgjort på grunn av feil fra Anand, men man kan ikke skylde på Magnus for det, mener Tisdall. Han minner også om hvordan partiene mellom de to i forkant av VM-matchen har endt. - De siste gangene de møttes i turneringer før VM, vant Magnus både raskt over overbevisende. Jeg tror også noe av grunnen til at Anand spilte som han gjorde, var at han hadde blitt knust av Magnus i forkant av VM. Dessuten er det vært sånn at de gangene Magnus taper et parti, så er det fordi han prøver for hardt på å vinne, sier Tisdall.Stormesteren mener tallene klart viser at Carlsen er en sterkere spiller enn von Weizäckers favoritt Kramnik, men mener russeren vil være den tøffeste motstanderen Carlsen kan få i VM-kampen neste år. - Forhåpentlig blir det VM-match mellom de to. Det blir veldig spennende, sier Tisdall.
- Carlsen vant fordi han er en bedre idrettsutøver, ikke en bedre sjakkspiller, smeller det fra av ærespresidenten i det tyske sjakkforbundet.